Derfor er Usain Bolt OLs største stjerne
- Å løpe er den enkleste formen for idrett menneske kan drive med. Bare en brøkdel av verdens befolkning har for eksempel gått på ski, mens omtrent alle mennesker har prøvd å løpe. Han er ikke bare den beste, han har satt en helt ny standard for løping og satt noen utrolig rekorder, forklarer VG Netts sportssjef Øyvind Brenne.- I tillegg til å være best er han en showmann. Det gjør at han var et lett valg på førsteplass på denne listen, fortsetter han. - Bolt som vinner var et av de enkleste valgene på hele listen.Bislett Games-general Steinar Hoen kjenner Usain Bolt bedre enn de fleste andre i Norge. Han mener jamaicaneren uten tvil er OLs største stjerne. - Han er i særklassen den største. Han har komponenter vi ikke har sitt siden Muhammad Ali i en individuell idrett. Messi og Ronaldo kan være på samme nivå, men det er vanskelig å sammenligne. I en individuell idrett må vi ned på en Muhammed Ali-type, mener Hoen. Bolt har siden 2002 omtrent vært uslåelig i alle konkurranser han har deltatt i. - Han har et utrolig talent. Han er det vi kan kalle nålen i høystaken. Han ble verdensmester for juniorer som 15-åring, og har vunnet hele veien, sier Hoen. På 100 meter har Bolt OL-gull og VM-gull fra før av. Det samme har han på 200 meter, og 4x100 meter.Men det er ikke bare tittelen «verdens raskeste mann» som gjør Bolt til OLs største stjerne. - Han har en utstråling og karisma. Han har x-faktoren som gjør han til noe spesielt. Og på toppen av det er han ikke bare en sprinter, men også en DJ, sier Hoen. Bislett-generalen tror ikke Bolt ville fortsatt som sprinter, dersom han ikke hadde hatt friheten til å være seg selv. - Han har et behov for å leke, danse og møte mennesker. Hadde han blitt låst inn på et rom før og etter konkurranser, ville han sluttet. Han må få være seg selv. Og selv om han liker å være ute å danse, betyr ikke det at han er useriøs, fortsetter han. Historiens tøffeste? Det er nesten vært en selvfølge de siste årene at Bolt vinner når han stiller til start. Det er det ikke i London. Bolt kommer til å få knallhard konkurranse. - Han er helt klart kapabel til å vinne igjen, målet hans er å bli en legende, sier Hoen. - Det blir tøffere nå. Dette blir kanskje den beste 100-meteren gjennom tidene. Ved siden av ham på startstreken kommer trolig Asafa Powell, Yohan Blake og Tyson Gay stå. Det var en periode Bolt var så overlegen at det nesten ikke var morsomt, nå har de andre begynt å løpe fort også, fortsetter han. Og dersom Bolt ikke skulle vinne... - Muhammed Ali vant ikke alle sine kamper han heller, men han kom tilbake og vant. Det blir spennende å se. Han har et ufattelig press på seg, hele Pumas aksjekurs faller på han, det blir høydepunktet i OL, sier Hoen med et lurt smil. - Det er tittelen «verdens raskeste mann» som står på spill. Hadde de fire holdt på for seg selv, ville alle vært legender. Nå kommer alle på startstreken, og må kanskje løpe verdenshistoriens løp for å vinne. Og alt kan skje - en tjuvstart og du er ute.
Han er verdens raskeste mann. Han er en superstjerne. Han har x-faktoren. Usain Bolt (25) er OLs desidert største stjerne.